
1.
A GYÓGYSZER NEVE
Safumix Easyhaler 50 mikrogramm/250 mikrogramm/adag, inhalációs por

Safumix Easyhaler 50 mikrogramm/500 mikrogramm/adag, inhalációs por

2.
MINŐSÉGI ÉS MENNYISÉGI ÖSSZETÉTEL

Safumix Easyhaler 50 mikrogramm/250 mikrogramm: Minden leadott adag (azaz a szájrészt elhagyó adag) 48 mikrogramm szalmeterolnak megfelelő mennyiségű szalmeterol-xinafoátot és 238 mikrogramm flutikazon-propionátot tartalmaz.

Ez megfelel a készülék által kimért 50 mikrogramm szalmeterol-xinafoátnak megfelelő szalmeterol és 250 mikrogramm flutikazon-propionát dózisnak.
Safumix Easyhaler 50 mikrogramm/500 mikrogramm: Minden leadott adag (azaz a szájrészt elhagyó adag) 48 mikrogramm szalmeterolnak megfelelő mennyiségű szalmeterol-xinafoátot és 476 mikrogramm flutikazon-propionátot tartalmaz.

Ez megfelel a készülék által kimért 50 mikrogramm szalmeterol-xinafoátnak megfelelő szalmeterol és 500 mikrogramm flutikazon-propionát dózisnak.

Ismert hatású segédanyag: Laktóz-monohidrát - 17 mg leadott adagonként.
A segédanyagok teljes listáját lásd a 6.1 pontban.

3.
GYÓGYSZERFORMA

Inhalációs por, adagolós inhaláló eszközben (Easyhaler).
Fehér por.

4.
KLINIKAI JELLEMZŐK

4.1
Terápiás javallatok

Asztma
A Safumix Easyhaler asztmában szenvedő felnőttek és 12 éves vagy annál idősebb serdülők rendszeres kezelésére javallt, ha kombinációs készítmény (hosszú hatású béta2-agonista és inhalációs kortikoszteroid) alkalmazására van szükség:

· a beteg nem kezelhető megfelelően inhalációs kortikoszteroiddal és “szükség esetén” alkalmazott rövid hatású béta2-agonistával,
vagy
· a beteget már megfelelően kezelték inhalációs kortikoszteroiddal és hosszú hatású béta2‑agonistával.
Krónikus obstruktív tüdőbetegség (COPD)
A Safumix Easyhaler azoknak a COPD-ben szenvedő betegeknek a tüneti kezelésére javallt, akiknél a FEV1 < 60% a várható normálértékhez képest (bronchodilatátor alkalmazása előtt), illetve akiknek az anamnézisében ismételt exacerbációk szerepelnek, és akiknek a rendszeres bronchodilatátor-kezelés ellenére jelentős tüneteik vannak.
4.2
Adagolás és alkalmazás

Adagolás

A beteg figyelmét fel kell hívni arra, hogy a Safumix Easyhaler-t az optimális hatás érdekében mindennap alkalmaznia kell, még akkor is, ha tünetmentes.
A kezelőorvosnak rendszeresen ellenőriznie kell a beteg állapotát, hogy az alkalmazott Safumix Easyhaler hatáserőssége optimális-e, és hogy ezen csak orvosi javaslatra változtasson. Az adagot arra a legalacsonyabb dózisra kell beállítani, mellyel a tünetek hatékony kontrollja biztosítható és fenntartható. Olyan dózisok esetére, amelyek a Safumix Easyhaler-rel nem érhetők el (pl. 50 mikrogramm szalmeterol és 100 mikrogramm flutikazon-propionát), más fix dózisú, ezt a két hatóanyagot tartalmazó készítmények állnak rendelkezésre.
Ha a tünetek a legkisebb hatáserősségű kombináció napi kétszeri adagolásával kontrollálhatók, a következő lépés az önmagában adott inhalációs kortikoszteroid kipróbálása. Másik lehetőség, hogy a hosszú hatású béta2-agonistát igénylő beteget naponta egyszer adagolt Safumix Easyhaler-re állítják be, ha a kezelőorvos véleménye szerint így biztosítható a betegség kontrollja. A napi egyszeri adagolás esetén, ha a betegnek inkább éjszakai tünetei vannak, az adagot este kell alkalmazni, és ha az anamnézisben főleg nappali tünetek szerepelnek, az adagot reggel kell alkalmazni.
A betegeknek olyan hatáserősségű Safumix Easyhaler-t kell adni, amely a betegségük súlyosságának megfelelő adagolásban tartalmazza a flutikazon-proprionátot. Amennyiben egy betegnek az ajánlott adagolási rendtől eltérő adagokra van szüksége, a megfelelő béta2-agonista és/vagy kortikoszteroid adagokat kell rendelni.

Ajánlott adagolás
Asztma
Felnőttek és 12 éves vagy annál idősebb serdülők:
Egy adag (50 mikrogramm szalmeterol és 250 mikrogramm flutikazon-propionát) belégzése, naponta kétszer
vagy
Egy adag (50 mikrogramm szalmeterol és 500 mikrogramm flutikazon-propionát) belégzése, naponta kétszer
Kezdeti fenntartó kezelésre rövid ideig megkísérelhető a szalmeterol/flutikazon-propionát-kezelés olyan közepesen súlyos perzisztáló asztmában (amelynek jellemzője, hogy a betegnek naponta vannak tünetei, naponta igényel rohamoldó szert, és közepesen súlyos vagy súlyos légáramlás-korlátozottsága van) szenvedő felnőtteknek vagy serdülőknek, akiknél elengedhetetlen a gyors asztmakontroll. Ezekben az esetekben az ajánlott kezdő adag 50 mikrogramm szalmeterol és 100 mikrogramm flutikazon‑propionát belégzése naponta kétszer, ami e két hatóanyagot tartalmazó, hasonló fix dózisú kombinációban áll rendelkezésre. Amint sikerült az asztma tüneteinek kontrollálása, a kezelést felül kell vizsgálni és mérlegelni kell annak lehetőségét, hogy a beteg kezelése fokozatosan leépíthető-e csak inhalációs kortikoszteroidra. A lépcsőzetes kezeléscsökkentés folyamán fontos a beteg állapotának rendszeres felülvizsgálata.

Kezdeti fenntartó kezelésre adva, amikor egy-két súlyossági kritérium hiányzott, nem volt egyértelműen előnyösebb az önmagában adott flutikazon‑propionáthoz képest. Általánosságban, továbbra is a legtöbb beteg részére az inhalációs kortikoszteroid jelenti az első vonalbeli kezelést. A Safumix Easyhaler nem az enyhe asztma kezdeti kezelésére szolgál. Az 50/100 mikrogramm erősségű szalmeterol/flutikazon-propionát nem alkalmas súlyos asztmás felnőttek és gyermekek kezelésére. Súlyos asztmásoknál fix kombinációjú készítmény alkalmazása előtt ajánlott megállapítani az inhalációs kortikoszteroid megfelelő adagját.

Gyermekek és serdülők
A Safumix Easyhaler alkalmazása 12 évesnél fiatalabb gyermekeknél nem javasolt.
COPD
Felnőttek:

Egy adag 50 mikrogramm szalmeterol és 500 mikrogramm flutikazon-propionát belégzése naponta kétszer.
Különleges betegcsoportok
Idős vagy károsodott veseműködésű betegeknél nem szükséges az adagolás módosítása. A Safumix Easyhaler károsodott májműködésű betegeknél történő alkalmazására vonatkozó adatok nem állnak rendelkezésre.
Az alkalmazás módja

Inhalációs alkalmazásra.
A Safumix Easyhaler megfelelő használatára vonatkozó utasítások:

Az inhalátor egy belégzési áramlás által működtetett eszköz, ami azt jelenti, hogy a hatóanyagok a szájrészen keresztül történő belégzéssel jutnak a beteg légutaiba. 
Figyelem: Fontos, hogy a beteg betartsa a következő utasításokat.
· Gondosan olvassa el a betegtájékoztatóban található használati útmutatót, ami a Safumix Easyhaler-rel együtt a dobozban található.
· A készüléket függőlegesen, a mutató- és hüvelykujja közé fogva tartsa.
· Használat előtt alaposan rázza az inhalátort fel-le 3-5 alkalommal. 

· Belégzés előtt hozza működésbe (kattintás) az inhalátort.
· Erőteljesen és mélyen lélegezzen be a szájrészen keresztül, mivel ezzel tudja biztosítani, hogy optimális mennyiségű gyógyszer jusson a tüdőkbe.

· Belégzést követően legalább 5 másodpercig tartsa vissza lélegzetét.
· Sose lélegezzen ki a szárészen keresztül, mivel ez csökkenti a leadott dózis nagyságát. Ha ez mégis megtörténne, a szájrészt ütögesse egy asztal lapjához vagy a tenyeréhez, hogy a por kiürüljön, majd ismételje meg az adagolást.

· Ne működtesse az eszközt egynél többször anélkül, hogy a port belélegezné. Ha ez mégis megtörténne, a szájrészt ütögesse egy asztal lapjához vagy a tenyeréhez, hogy a por kiürüljön, majd ismételje meg az adagolást.
· Használat után mindig helyezze vissza a porvédő kupakot, hogy az eszköz véletlen működtetését elkerülje (ami túladagolást vagy aluldozírozást okozhat a betegnek a következő használat során).
· Öblítse ki száját vízzel és/vagy mosson fogat a fenntartó dózis belégzése után, hogy a minimálisra csökkentse a szájpenész kialakulásának kockázatát.

· Sose tisztítsa vízzel az inhalátort, mert a por érzékeny a nedvességre.
· Cserélje ki a Safumix Easyhaler-t, ha a számláló eléri a nullát, még akkor is, ha az inhalátorban por látható.

4.3
Ellenjavallatok

A készítmény hatóanyagaival vagy a 6.1 pontban felsorolt bármely segédanyagával (laktóz, ami kis mennyiségben tejfehérjét is tartalmaz) szembeni túlérzékenység.
4.4
Különleges figyelmeztetések és az alkalmazással kapcsolatos óvintézkedések

A betegség rosszabodása
A Safumix Easyhaler nem alkalmazható az akut asztmás tünetek kezelésére, ilyenkor gyors és rövid hatású bronchodilatátorra van szükség. A betegek figyelmét fel kell hívni arra, hogy az akut asztmás roham oldására alkalmas inhalátorukat mindig tartsák maguknál.
Nem szabad elkezdeni a Safumix Easyhaler alkalmazását exacerbáció, jelentős állapotromlás vagy az asztma akut súlyosbodása esetén.
A Safumix Easyhaler-kezelés alatt előfordulhatnak az asztmával összefüggő súlyos nemkívánatos események és exacerbációk. A betegek figyelmét fel kell hívni arra, hogy folytassák a kezelést, de forduljanak orvoshoz, ha az asztmatünetek nem javulnak vagy rosszabbodnak a Safumix Easyhaler‑kezelés megkezdése után.

A rohamoldó gyógyszerek (rövid hatású bronchodilatátorok) iránti igény fokozódása vagy a rájuk adott válasz csökkenése az asztmakontoll romlását jelzi. Ilyenkor a beteg állapotának orvosi felülvizsgálata szükséges.
Az asztmakontrollban történő hirtelen és progresszív romlás potenciálisan életet veszélyeztető állapot, és azonnali orvosi beavatkozást igényel. Mérlegelni kell a kortikoszteroid adagjának emelését.
Amint sikerült az asztma tüneteinek kontrollálása mérlegelhető a Safumix Easyhaler dózisának fokozatos csökkentése. A dóziscsökkentés során fontos a beteg állapotának rendszeres ellenőrzése. A Safumix Easyhaler-t a legalacsonyabb hatékony dózisban kell alkalmazni (lásd 4.2 pont).
Exacerbációkat mutató COPD esetén jellemzően szisztémás kortikoszteroid-kezelés szükséges, ezért a betegek figyelmét fel kell hívni, hogy forduljanak orvoshoz, ha a Safumix Easyhaler-kezelés mellett tüneteik rosszabbodnak.
Asztmás betegeknél az exacerbációk veszélye miatt a Safumix Easyhaler-kezelést nem szabad hirtelen abbahagyni. A gyógyszerelést orvosi ellenőrzés mellett kell csökkenteni. COPD-ben szenvedő betegeknél a kezelés leállítása tüneti dekompenzációval is járhat, és orvosi ellenőrzést igényel.

A többi, kortikoszteroidot is tartalmazó inhalációs szerhez hasonlóan a Safumix Easyhaler is csak óvatosan alkalmazható aktív vagy látens tüdőtuberkulózisban illetve gombás, vírusos vagy egyéb légúti fertőzésben szenvedő betegeknél. Szükség esetén azonnal meg kell kezdeni a megfelelő kezelést.
Kardiovaszkuláris hatások

A Safumix Easyhaler ritkán arrhythmiát okozhat, előfordulhat például supraventricularis tachycardia, extrasystolék és pitvarfibrilláció, továbbá magas terápiás adagok mellett a szérum káliumszint enyhe és átmeneti csökkenése. A Safumix Easyhaler-t óvatosan kell alkalmazni súlyos kardiovaszkuláris betegségben vagy ritmuszavarok esetén, továbbá diabetes mellitusban, thyreotoxicosisban vagy kezeletlen hypokalaemiában szenvedő betegeknél, valamint azoknál, akik hajlamosak az alacsony szérum káliumszintre.
Hyperglykaemia

Nagyon ritkán jelentették a vércukorszint emelkedését (lásd 4.8 pont), amit figyelembe kell venni olyan betegek kezelésekor, akiknek az anamnézisében diabetes mellitus szerepel.
Paradox bronchospasmus

Az egyéb inhalációs kezelésekhez hasonlóan az adagolást követően előfordulhat paradox bronchospasmus azonnal fokozódó sípoló légzéssel és légszomjjal. A paradox bronchospasmus gyors hatású bronchodilatátorra reagál, és a kezelését haladéktalanul meg kell kezdeni. A Safumix Easyhaler alkalmazását azonnal abba kell hagyni, a beteget megfigyelés alatt kell tartani, és szükség esetén egyéb terápiát kell indítani.
A béta2-agonista-kezelés farmakológiai mellékhatásai, mint a tremor, a palpitatio és a fejfájás észlelhetőek, de ezek rendszerint átmenetiek, és a rendszeres alkalmazás során enyhülnek.
Szisztémás kortikoszteroid hatások

Szisztémás hatások bármilyen inhalációs kortikoszteroid adásakor előfordulhatnak, különösen nagy adagok tartós alkalmazásakor. Ezen hatások előfordulási valószínűsége sokkal kisebb inhalációs kezelés esetén, mint orálisan alkalmazott kortikoszteroidok esetében. A lehetséges szisztémás hatások: Cushing-szindróma, cushingoid küllem, mellékvesekéreg-szuppresszió, a csontok ásványianyag-sűrűségének csökkenése, cataracta, glaucoma és ritkábban különböző pszichológiai vagy viselkedési zavarok, köztük pszichomotoros hiperaktivitás, alvászavarok, szorongás, depresszió vagy agresszió (különösen gyermekeknél) (az inhalációs kortikoszteroidok szisztémás hatásait gyermekeknél és serdülőknél lásd alább a „Gyermekek és serdülők” alfejezetben). Ezért fontos, hogy a beteg állapotát rendszeresen ellenőrizzék, és az inhalációs kortikoszteroidot az asztma megfelelő kontrollját biztosító legalacsonyabb adagra állítsák be.
A betegek tartós kezelése inhalációs kortikoszteroidok nagy adagjaival mellékvese-szuppressziót és akut adrenális krízist okozhat. Nagyon ritkán 500 és 1000 mikrogramm közötti flutikazon-propionát adagok esetén is észleltek mellékvesekéreg-szuppressziót és akut adrenális krízist. Potenciálisan akut adrenális krízist válthatnak ki a traumák, műtétek, fertőzések vagy a gyors dóziscsökkentés. A tünetek jellemzően bizonytalanok, és a következők lehetnek: étvágytalanság, hasi fájdalom, testtömegcsökkenés, fáradtság, fejfájás, hányinger, hányás, hypotensio, beszűkült tudat, hypoglykaemia és görcsrohamok. Stresszhelyzetekben és elektív műtéti beavatkozások esetén mérlegelni kell a kiegészítő szisztémás kortikoszteroid adását.
Az inhalációs flutikazon-propionát-kezelés előnye, hogy minimálisra csökkenti az orális szteroidigényt, azonban per os szteroidról való átállás esetén a mellékvesekéreg-kapacitás csökkenésének kockázata még jelentős ideig fennáll. Ezért ezeket a betegeket különös gondossággal kell kezelni, és a mellékvesekéreg működését rendszeresen ellenőrizni kell. Azok a betegek, akik korábban sürgősségi jelleggel nagy dózisú kortikoszteroid-kezelést igényeltek, ugyancsak veszélyeztetettek lehetnek. A reziduális károsodás lehetőségére mindig gondolni kell a valószínűleg stresszhatást kiváltó sürgősségi és elektív helyzetekben, és mérlegelni kell a megfelelő kortikoszteroid-kezelést. Elektív beavatkozások előtt a mellékvesekéreg-károsodás mértékétől függően, esetenként, szakorvos tanácsára is szükség lehet.

A ritonavir jelentősen megemelheti a flutikazon-propionát plazmakoncentrációját. Ezért egyidejű alkalmazásukat kerülni kell, kivéve, ha annak potenciális előnye nagyobb, mint a szisztémás kortikoszteroid-mellékhatások kockázata. A szisztémás nemkívánatos hatások kockázata abban az esetben is fokozódik, ha a flutikazon-propionátot más, erős CYP3A-inhibitorral adják együtt (lásd 4.5 pont).
Látászavar
A kortikoszteroidok szisztémás és helyi alkalmazásával kapcsolatosan látászavarról számolhatnak be. Amennyiben a beteg olyan tünetekkel jelentkezik, mint például a homályos látás vagy egyéb látászavarok, fontolóra kell venni a beteg szemész szakorvoshoz történő utalását a lehetséges okok kivizsgálása céljából, amelyek között szerepelhet a cataracta, a glaucoma vagy olyan ritka betegségek, mint a centralis serosus chorioretinopathia (CSCR), amelyeket a szisztémás és helyi kortikoszteroid alkalmazása után jelentettek.
Pneumonia COPD-s betegeknél
Inhalációs kortikoszteroiddal kezelt COPD-s betegeknél, beleértve a kórházi kezelést igénylő eseteket, a pneumonia gyakoribb előfordulását figyelték meg. Néhány bizonyíték amellett szól, hogy a magasabb szteroiddózis növeli a pneumonia kockázatát, ezt azonban nem sikerült az összes vizsgálatban egyértelműen igazolni.
Nincs egyértelmű klinikai bizonyíték arra, hogy a különböző inhalációs kortikoszteroid‑készítmények esetében a pneumonia kockázata eltérő lenne.

COPD-s betegeknél a kezelőorvosnak mindig gondolnia kell a pneumonia kialakulásának lehetőségére, mert az ilyen fertőzések klinikai tüneteit a COPD exacerbációjának tünetei elfedhetik.
COPD-ben szenvedő betegeknél a pneumonia kockázati tényezőjének számít az aktuális dohányzás, az idősebb életkor, az alacsony testtömegindex (body mass index, BMI), valamint a súlyos COPD.
Kölcsönhatás erős CYP3A4-gátlókkal

Szisztémás ketokonazol egyidejű alkalmazása jelentősen fokozza a szalmeterol szisztémás expozícióját. Ennek következtében nagyobb gyakorisággal jelentkezhetnek szisztémás hatások (például a QTc-intervallum megnyúlása és palpitatio). Emiatt kerülni kell az egyidejű alkalmazást ketokonazollal vagy más erős CYP3A4-inhibitorokkal, kivéve, ha a kezelés előnye felülmúlja a szalmeterol-kezeléssel együtt járó szisztémás mellékhatások potenciálisan nagyobb kockázatát (lásd 4.5 pont).
Gyermekek és serdülők
A nagy (jellemzően ≥ 1000 mikrogramm/nap) dózisú flutikazon-propionáttal kezelt gyermekek és 16 évesnél fiatalabb serdülők fokozott kockázatnak lehetnek kitéve. Szisztémás hatások fordulhatnak elő, különösen nagy adagok tartós alkalmazásakor. A lehetséges szisztémás hatások: Cushing-szindróma, cushingoid küllem, mellékvesekéreg-szuppresszió, akut adrenális krízis, gyermekek és serdülők növekedésbeli elmaradása, valamint ritkábban különböző pszichológiai vagy viselkedési zavarok, köztük pszichomotoros hiperaktivitás, alvászavarok, szorongás, depresszió vagy agresszió. Mérlegelni kell a gyermek- vagy a serdülőkorú beteg gyermek-tüdőgyógyász szakorvoshoz történő irányítását. 
A tartósan inhalációs kortikoszteroiddal kezelt gyermekek testmagasságát javasolt rendszeresen ellenőrizni. Az inhalációs kortikoszteroid adagját az asztma kontrollját biztosító legalacsonyabb szintre kell beállítani.
Segédanyagok

A Safumix Eashyhaler segédanyagként laktózt tartalmaz, adagonként legfeljebb 17,1 mg mennyiségben. Ez a mennyiség általában nem okoz problémát a laktóz-intoleráns betegeknél sem. A segédanyagként alkalmazott laktóz kismennyiségben tejfehérjéket tartalmazhat, amelyek allergiás reakciókat okozhatnak.

4.5
Gyógyszerkölcsönhatások és egyéb interakciók

A béta-adrenerg blokkolók gyengíthetik vagy antagonizálhatják a szalmeterol hatását. Kerülni kell mind a nemszelektív, mind a szelektív béta-blokkolókat, hacsak kényszerítő körülmények nem indokolják az alkalmazásukat. A béta2-agonista-kezelés potenciálisan súlyos hypokalaemiát eredményezhet. Különös óvatosság ajánlott akut súlyos asztmában, mert ezt a hatást potencírozhatja a xantinszármazékokkal, szteroidokkal és diuretikumokkal végzett egyidejű kezelés.

Egyéb béta-adrenerg gyógyszer egyidejű alkalmazása potenciálisan additív hatású lehet.
Flutikazon-propionát
Normál körülmények között inhalációs adagolás után a plazma flutikazon-propionát koncentrációja alacsony, a bélben és a májban a citokróm CYP3A4 enzimen történő, nagymértékű first-pass metabolizmus és a magas szisztémás clearance miatt. Ezért nem valószínű, hogy a flutikazon‑propionát klinikailag jelentős interakciókat okozna.

Egy egészséges önkénteseken intranasalisan alkalmazott flutikazon-propionáttal végzett gyógyszerkölcsönhatás vizsgálatban kimutatták, hogy a naponta kétszer 100 mg dózisban adott ritonavir (amely nagyon erős citokróm P4503A4-inhibitor) több százszorosára emelte a flutikazon‑propionát plazmakoncentrációját, ami a szérum kortizolkoncentrációjának jelentős csökkenéséhez vezetett. Az inhalációs flutikazon-propionáttal kapcsolatban nincsenek ilyen interakciós adatok, de a flutikazon-propionát plazmaszintjének jelentős emelkedése várható. Cushing-szindróma és mellékvesekéreg- szuppresszió esetenként előfordult. Ezen kombináció alkalmazását kerülni kell, kivéve, ha a kezelés előnye ellensúlyozza a szisztémás kortikoszteroidok mellékhatásainak megnövekedett kockázatát.
Egy egészséges önkénteseken végzett kis létszámú vizsgálatban a kissé gyengébb CYP3A‑inhibitor ketokonazol mellett 150%-kal emelkedett a flutikazon-propionát-expozíció egyszeri inhaláció után. Ennek eredményeként a plazma kortizolszintje nagyobb mértékben csökkent, mint az önmagában adott flutikazon-propionát hatására. Más CYP3A-inhibitorokkal, például itrakonazollal, kobicisztáttartalmú készítményekkel és közepesen erős CYP3A‑inhibitorokkal, mint pl. az eritromicinnel, történő egyidejű alkalmazás esetén ugyancsak várható a szisztémás mellékhatások kockázatának emelkedése. Kerülni kell ezeket a kombinációkat, kivéve, ha az előnyös hatás meghaladja a szisztémás kortikoszteroid‑mellékhatások fokozott kockázatát. Ebben az esetben a betegeket monitorozni kell, hogy nem alakulnak-e ki szisztémás kortikoszteroid-mellékhatások.

Szalmeterol
Erős CYP3A4-inhibitorok
Ketokonazol (400 mg per os naponta egyszer) és szalmeterol (50 mikrogramm inhalálva naponta kétszer) együttadása hét napon át, 15 egészséges önkéntesnél jelentősen megnövelte a plazma szalmeterol expozícióját (1,4-szeres Cmax- és 15-szörös AUC-érték). Ennek következtében nagyobb gyakorisággal jelentkezhetnek a szalmeterol egyéb szisztémás hatásai (például a QTC-intervallum megnyúlása és palpitatiók), mint az önmagában alkalmazott szalmeterol- vagy ketokonazol-kezelés esetében (lásd 4.4 pont).
Nem észleltek klinikailag jelentős hatást, a vérnyomásra, a szívfrekvenciára, valamint a vér glükóz- és káliumszintjére. Ketokonazol egyidejű alkalmazása nem növelte meg a szalmeterol eliminációs felezési idejét, és nem fokozta a szalmeterol kumulálódását ismételt adagolás esetén.
Ketokonazol egyidejű alkalmazását kerülni kell, hacsak a kezelés haszna nem múlja felül a szalmeterol-kezelés szisztémás hatásainak lehetséges nagyobb kockázatát. Valószínűleg hasonló a kölcsönhatás kockázata más erős CYP 3A4-inhibitorokkal (például itrakonazol, telitromicin, ritonavir).
Közepesen erős CYP3A4-inhibitorok
Eritromicin (500 mg per os naponta háromszor) és szalmeterol (50 mikrogramm inhalálva naponta kétszer) együttadása hat napon át, 15 egészséges önkéntesnél csekély, de statisztikailag nem szignifikáns mértékben fokozta a szalmeterol expozícióját (1,4-szeres Cmax- és 1,2-szeres AUC‑érték). Az eritromicinnel történő egyidejű alkalmazása nem járt együtt súlyos mellékhatásokkal.
4.6
Termékenység, terhesség és szoptatás

Terhesség
A szalmeterol és a flutikazon-propionát terhes nőknél történő alkalmazása tekintetében rendelkezésre álló nagy mennyiségű adat (több mint1000 terhességi vizsgálati eredmény) azt igazolja, hogy a szalmeterolnak és a flutikazon-propionátnak nincs malformatív vagy foeto-/neonatalis toxikus hatása. Állatkísérletek során reproduktív toxicitást igazoltak a béta2-adrenoreceptor-agonisták és glükokortikoszteroidok alkalmazása esetén (lásd 5.3 pont).
A Safumix Easyhaler alkalmazása terhes nőknél csak akkor mérlegelhető, ha az anya számára várható előny meghaladja a bármilyen lehetséges magzati károsodás kockázatát.
Terhes nők kezelésére a flutikazon‑propionátot a megfelelő asztmakontroll fenntartásához elegendő legkisebb adagban kell alkalmazni.

Szoptatás
Nem ismert, hogy a szalmeterol és a flutikazon-propionát, illetve azok metabolitjai kiválasztódnak-e az emberi anyatejbe.

Állatkísérletek azt igazolták, hogy a szalmeterol és a flutikazon-propionát, valamint a metabolitjaik kiválasztódnak a szoptató patkányok anyatejébe.
Az anyatejjel táplált újszülőttre/csecsemőre nézve a kockázatot nem lehet kizárni. A Safumix Easyhaler alkalmazása előtt el kell dönteni, hogy a szoptatást függesztik fel, vagy megszakítják a kezelést, figyelembe véve a szoptatás előnyét a gyermekre nézve, valamint a terápia előnyét a nőre nézve.
Termékenység
Humán adatok nem állnak rendelkezésre. A szalmeterol vagy a flutikazon-propionát azonban, az állatkísérletekben nem mutatott a termékenységre gyakorolt hatásokat.
4.7
A készítmény hatásai a gépjárművezetéshez és a gépek kezeléséhez szükséges képességekre

A Safumix Easyhaler nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.

4.8
Nemkívánatos hatások, mellékhatások

Mivel a Safumix Easyhaler szalmeterolt és flutikazon-propionátot tartalmaz, az ezekre a hatóanyagokra jellemző típusú és súlyosságú mellékhatások várhatók. A két hatóanyag egyidejű alkalmazásakor egyéb nemkívánatos hatásokat nem észleltek.
A szalmeterol/flutikazon-propionát adásával kapcsolatos mellékhatások az alábbiakban szervrendszerenként és abszolút gyakoriság szerint vannak csoportosítva. A gyakoriság meghatározása a következő: nagyon gyakori (≥ 1/10), gyakori (≥ 1/100 – < 1/10), nem gyakori (≥ 1/1000 – < 1/100), ritka (≥ 1/10 000 – < 1/1000) és nem ismert (a gyakoriság a rendelkezésre álló adatokból nem állapítható meg). A gyakorisági adatok klinikai vizsgálati adatokból származnak. A placebocsoportban észlelt incidenciát nem vették figyelembe.
	Szervrendszer
	Mellékhatás
	Gyakoriság

	Fertőző betegségek és parazitafertőzések
	A száj és a torok candidiasisa
	Gyakori

	
	Pneumonia (COPD-s betegeknél)
	Gyakori1,3,5

	
	Bronchitis
	Gyakori1,3

	
	Nyelőcső-candidiasis
	Ritka

	Immunrendszeri betegségek és tünetek
	Túlérzékenységi reakciók a következő megjelenési formákban:
	

	
	Túlérzékenységi bőrreakciók
	Nem gyakori

	
	Angiooedema (főként facialis és oropharyngealis oedema
	Ritka

	
	Légúti tünetek (dyspnoe)
	Nem gyakori

	
	Légúti tünetek (bronchospasmus)
	Ritka

	
	Anaphylaxiás reakciók, köztük anaphylaxiás shock
	Ritka

	Endokrin betegségek és tünetek
	Cushing-szindróma, cushingoid küllem, mellékvesekéreg‑szuppresszió, gyerekek és serdülők növekedésbeli visszamaradása, a csontok ásványianyag‑sűrűségének csökkenése
	Ritka4

	Anyagcsere- és táplálkozási betegségek és tünetek
	Hypokalaemia
	Gyakori3

	
	Hyperglykaemia
	Nem gyakori4

	Pszichiátriai kórképek
	Szorongás
	Nem gyakori

	
	Alvászavarok
	Nem gyakori

	
	Magatartás-változások, beleértve a pszichomotoros hiperaktivitást és ingerlékenységet (elsősorban gyerekeknél)
	Ritka

	
	Depresszió, agresszió (elsősorban gyerekeknél)
	Nem ismert

	Idegrendszeri betegségek és tünetek
	Fejfájás
	Nagyon gyakori1

	
	Tremor
	Nem gyakori

	Szembetegségek és szemészeti tünetek
	Cataracta
	Nem gyakori

	
	Glaucoma
	Ritka4

	
	Homályos látás (lásd még 4.4 pont)
	Nem ismert

	Szívbetegségek és a szívvel kapcsolatos tünetek
	Palpitatio
	Nem gyakori

	
	Tachycardia 
	Nem gyakori

	
	Ritmuszavarok (beleértve supraventricularis tachycardia és extrasystole)
	Ritka

	
	Pitvarfibrilláció
	Nem gyakori

	
	Angina pectoris
	Nem gyakori

	Légzőrendszeri, mellkasi és mediastinalis betegségek és tünetek
	Nasopharyngitis
	Nagyon gyakori2,3

	
	Torokirritáció
	Gyakori

	
	Rekedtség/dysphonia
	Gyakori

	
	Sinusitis
	Gyakori1,3

	
	Paradox bronchospasmus
	Ritka4

	A bőr és a bőr alatti szövet betegségei és tünetei
	Véraláfutások
	Gyakori1,3

	A csont- és izomrendszer, valamint a kötőszövet betegségei
	Izomgörcsök
	Gyakori

	
	Traumás törések
	Gyakori1,3

	
	Ízületi fájdalom
	Gyakori

	
	Izomfájdalom
	Gyakori


1
A placebocsoportban gyakran jelentették
2
A placebocsoportban nagyon gyakran jelentették
3
Egy COPD-vizsgálatban 3 év után jelentették 
4
Lásd 4.4 pont

5
Lásd 5.1 pont

Egyes kiválasztott mellékhatások leírása
A béta2-agonista-kezelés farmakológiai mellékhatásai, például a tremor, a palpitatio és a fejfájás előfordulását jelentették, de ezek rendszerint átmenetiek, és a rendszeres alkalmazás során enyhülnek.
A többi inhalációs kezeléshez hasonlóan az adagolást követően paradox bronchospasmus fordulhat elő, azonnal fokozódó sípoló légzéssel és légszomjjal. A paradox bronchospasmus gyors hatású bronchodilatátorra reagál, és a kezelését haladéktalanul meg kell kezdeni. A Safumix Easyhaler alkalmazását azonnal abba kell hagyni, a beteget megfigyelés alatt kell tartani, és szükség esetén egyéb terápiát kell indítani.
A készítmény flutikazon-propionát összetevője miatt egyes betegeknél előfordulhat rekedtség, illetve a száj-, a torok- és ritkán a nyelőcső candidiasisa (szájpenész). Mind a rekedtség, mind a száj- és torok-candidiasis előfordulása csökkenthető, ha a beteg a gyógyszer alkalmazása után vízzel kiöblíti a száját és kiköpi a vizet, és/vagy fogat mos. A tünetekkel járó candidiasis lokális antifungális készítményekkel kezelhető, a Safumix Easyhaler-terápia folytatása mellett.
Gyermekek és serdülők
A lehetséges szisztémás hatások ezekben a korcsoportokban: Cushing–szindróma, cushingoid küllem, mellékvesekéreg-szuppresszió, valamint gyermekek és serdülők növekedésbeli elmaradása (lásd 4.4 pont). Gyermekeknél szorongás, alvászavarok és viselkedésbeli változások, köztük hiperaktivitás és ingerlékenység is jelentkezhet.
Feltételezett mellékhatások bejelentése

A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. 

Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül*.
4.9
Túladagolás

A Safumix Easyhaler túladagolásáról nincsenek klinikai vizsgálati adatok, az egyes hatóanyagok túladagolását illetően azonban a következő adatok állnak rendelkezésre:
A szalmeterol-túladagolással együtt járó panaszok és tünetek a szédülés, a szisztolés vérnyomás emelkedése, tremor,  fejfájás és tachycardia. Ha a Safumix Easyhaler-kezelést a gyógyszer béta‑agonista komponensének túladagolása miatt kell leállítani, gondolni kell a megfelelő szteroidpótlásra. Ezen kívül hypokalaemia fordulhat elő, ezért a szérum káliumszintet ellenőrizni kell. Mérlegelni kell a káliumpótlás szükségességét.

Akut túladagolás: Az ajánlottnál nagyobb flutikazon-propionát adagok akut inhalációja a mellékvesekéreg-működés átmeneti szuppresszióját okozhatja. Ez nem igényel sürgősségi beavatkozást, mivel a mellékvesekéreg-működés néhány nap alatt rendeződik, ami a plazma kortizolszintjének meghatározásával igazolható.
Az inhalációs flutikazon-propionát krónikus túladagolása: A mellékvesekéreg-kapacitás monitorozására és szisztémás kortikoszteroid-kezelésre lehet szükség. Amint a beteg állapota stabilizálódik, a kezelést valamely inhalációs kortikoszteroid javallott adagjával kell folytatni. Lásd 4.4 pont: „Mellékvesekéreg-szuppresszió”.

A Safumix Easyhaler-kezelést a tünetmentesség eléréséhez szükséges dózisban kell folytatni a flutikazon-propionát akut, illetve krónikus túladagolása esetén is.
5.
FARMAKOLÓGIAI TULAJDONSÁGOK

5.1
Farmakodinámiás tulajdonságok

Farmakoterápiás csoport: Obstruktív légúti betegségek kezelésére szolgáló szerek; adrenerg szerek kombinációi kortikoszteroidokkal és egyéb szerekkel, az antikolinerg szerek kivételével

ATC kód: R03AK06
Hatásmechanizmus és farmakodinámiás hatások
A Safumix Easyhaler szalmeterolt és flutikazon-propionátot tartalmaz, amelyek hatásmechanizmusa eltérő. A két hatóanyag hatásmechanizmusa az alábbiakban kerül bemutatásra.

Szalmeterol
A szalmeterol szelektív, hosszú hatású (12 óra) béta2-adrenoceptor-agonista, melynek hosszú oldallánca a receptor külső feléhez kötődik.
A szalmeterol tartósabb (legalább 12 órás) bronchodilatációt biztosít, mint a szokásos rövid hatású béta2-agonisták ajánlott adagja.
Flutikazon-propionát
Az inhalációs flutikazon-propionát az ajánlott adagokban gyulladásgátló glükokortikoid hatást fejt ki a tüdőben, ezáltal mérsékli az asztmás tüneteket és az exacerbációk gyakoriságát, kevesebb mellékhatással, mint a szisztémásan alkalmazott kortikoszteroidok.
Klinikai hatásosság és biztonságosság
Klinikai vizsgálatok asztmában
Egy 12 hónapos vizsgálatban (Gaining Optimal Asthma Control, GOAL) 3416 felnőtt és serdülőkorú perzisztáló asztmás betegen hasonlították össze a szalmeterol/flutikazon-propionát (FP) és az önmagában adott inhalációs kortikoszteroid (FP) biztonságosságát és hatásosságát, hogy meghatározzák, elérhetők voltak-e az asztma kezelése során a terápiás célok. A kezelés során 12 hetenként lépcsőzetesen emelték az adagot, amíg elérték a teljes kontrollt**, vagy eljutottak a vizsgálati készítmény legmagasabb adagjáig. A GOAL vizsgálat azt mutatta, hogy a szalmeterol/FP kombinációval kezelt betegek közül többnél sikerült megvalósítani a tünetmentességet, mint a csak inhalációs kortikoszteroidot (ICS) kapó betegeknél, és ezt a kontrollt alacsonyabb kortikoszteroid adaggal érték el.

A jó asztma-kontrollt* a szalmeterol/FP kombinációval gyorsabban érték el, mint az önmagában adott ICS-sel. Az első egyéni jól kontrollált hét eléréséhez szükséges kezelési idő a betegek 50%-ánál 16 nap volt a szalmeterol/FP kombinációval, szemben az ICS-csoport 37 napjával. A szteroid-naiv asztmások alcsoportjában az egyéni jól kontrollált hét eléréséhez szükséges kezelési idő szalmeterol/FP alkalmazásával 16 nap volt, szemben az ICS-csoport 23 napjával.
A vizsgálat összegzett eredményei a következők:
	A jól kontrollált (JK)*és a teljesen kontrollált (TK)**asztma szintjét elérő betegek százalékos aránya 12 hónap alatt

	Vizsgálat előtti kezelés
	Szalmeterol/FP
	FP

	
	JK
	TK
	JK
	TK

	ICS nélkül (csak SABA)
	78%
	50%
	70%
	40%

	Kis dózisú ICS (napi ≤ 500 mikrogramm BDP vagy azzal egyenértékű nap)
	75%
	44%
	60%
	28%

	Közepes dózisú ICS (napi > 500-1000 mikrogramm BDP vagy azzal egyenértékű nap)
	62%
	29%
	47%
	16%

	A három kezelési szint összesített eredményei
	71%
	41%
	59%
	28%


*
Jól kontrollált asztma; hetente ≤ 2 nap, 1-nél nagyobb tünetpontszámmal (az 1 tünetpontszám definíciója: „egy nap alatt egyetlen rövid időszakon át jelentkező tünetek”), SABA-használat ≤ 2 nap és legfeljebb heti négy alkalommal, ≥ 80% a várt reggeli kilégzési csúcsáramlás, nincsenek éjszakai felébredések, nincsenek exacerbációk és nincsenek mellékhatások, amelyek szükségessé tennék a terápia módosítását.
**
Teljesen kontrollált asztma; nincsenek tünetek, nincs SABA-használat, ≥ 80% a várt reggeli kilégzési csúcsáramlás, nincsenek éjszakai felébredések, nincsenek exacerbációk és nincsenek mellékhatások, amelyek szükségessé tennék a terápia módosítását.
Ennek a vizsgálatnak az eredményei arra utalnak, hogy a napi kétszeri 50/100 mikrogramm szalmeterol/FP kezdeti fenntartó kezelésként mérlegelhető közepesen súlyos perzisztáló asztmában olyan betegeknél, akiknél nélkülözhetetlen a gyors asztmakontroll elérése.
Egy kettős vak, randomizált, párhuzamos csoportos vizsgálatban, amelyben 318, perzisztáló asztmában szenvedő, 18 éves vagy annál idősebb beteg vett részt, a 2 héten át naponta kétszer két belégzéssel (kétszeres adag) alkalmazott szalmeterol/FP biztonságosságát és tolerálhatóságát értékelték. A vizsgálat azt mutatta, hogy amennyiben az inhalációk számát kétszeresére emelték legfeljebb 14 napig, mindegyik hatáserősségű szalmeterol/FP-kezelés esetén kissé emelkedett a béta-agonistákra jellemző mellékhatások gyakorisága, összehasonlítva a napi kétszer egy befújással (tremor: 1 beteg [1%] vs. 0, palpitatio: 6 [3%] vs. 1 [< 1%], izomgörcs: 6 [3%] vs. 1 [< 1%]), az inhalációs kortikoszteroidokra jellemző mellékhatások előfordulása pedig hasonló volt (például szájüregi candidiasis: 6 [6%] vs. 16 [8%], rekedtség: 2 [2%] vs. 4 [2%]). A béta-agonistákra jellemző mellékhatások gyakoriságának kismértékű emelkedését figyelembe kell venni abban az esetben, amikor a kezelőorvos a szalmeterol/FP adagjának megkétszerezését mérlegeli olyan felnőtt betegnél, akinek rövid távú (legfeljebb 14 napos) kiegészítő inhalációs kortikoszteroid-kezelésre van szüksége.
Klinikai vizsgálatok COPD-ben
A TORCH egy három éves vizsgálat volt, amelyben a naponta 2×50/500 mikrogramm szalmeterol/FP, a naponta 2×50 mikrogramm szalmeterol, a naponta 2×500 mikrogramm FP, vagy a placebo összhalálozásra gyakorolt hatását vizsgálták COPD-ben. A kettős vak vizsgálatba olyan COPD-ben szenvedő betegeket randomizáltak, akiknél a kiindulási (bronchodilatátor alkalmazása előtti) FEV1 kevesebb, mint 60%-a volt a várt normálértéknek. A vizsgálat alatt a betegek az egyéb inhalációs kortikoszteroidok, hosszú hatású bronchodilatátorok és tartósan szedett szisztémás kortikoszteroidok kivételével használhatták a szokásos, COPD elleni gyógyszereiket. A 3 éves túlélési helyzetet elemezték minden betegre vonatkozóan, tekintet nélkül a vizsgálati gyógyszerelés abbahagyására. Az elsődleges végpont az összes okra visszavezethető mortalitás csökkenése volt a 3. év végén a szalmeterol/FP–t alkalmazó csoportban, a placebóval összehasonlítva.

	
	Placebo
N = 1524
	Szalmeterol 50
N = 1521
	FP 500
N = 1534
	Szalmeterol/FP 50/500
N = 1533

	Összes okra visszavezethető mortalitás a 3. év végén

	Halálesetek száma
(%)
	231
(15,2%)
	205
(13,5%)
	246
(16,0%)
	193
(12,6%)

	Kockázati arány vs.

placebo (CIs) 
p-érték
	N/A
	0,879
(0,73; 1,06)
0,180
	1,060
(0,89; 1,27)
0,525
	0,825
(0,68; 1,00)
0,0521

	Kockázati arány
szalmeterol/FP 50/500 vs komponensek (CIs) 

p-érték
	N/A
	0,932

(0,77, 1,13)
0,481
	0,774

(0,64, 0,93)
0,007
	N/A


1
Nem szignifikáns p-érték két köztes elemzés figyelembevétele után, melyekben az elsődleges hatásossági összehasonlítást egy dohányzási státusz szerint stratifikált log-rang analízis adataiból végezték.
A túlélés javulásának trendjét észlelték a 3 éves kezelési időszak során szalmeterol/FP-vel kezelt személyeknél, a placebocsoporthoz viszonyítva, ez azonban nem érte el a statisztikailag szignifikáns p ≤ 0,05 értéket.

A három év alatt COPD-vel összefüggő okok miatt meghalt betegek aránya a placebocsoportban 6,0%, míg a szalmeterol esetében 6,1%, az FP esetében 6,9%, a szalmeterol/FP esetében pedig 4,7% volt.
A szalmeterol/FP szignifikánsan csökkentette az évente előforduló közepesen súlyos és súlyos exacerbációk átlagos számát, összehasonlítva a szalmeterollal, az FP-vel és a placebóval (az átlagos arány a szalmeterol/FP-csoportban 0,85 volt, szemben a szalmeterolcsoporttal [0,97], az FP-csoporttal [0,93], illetve a placebocsoporttal [1,13]). Ez a közepesen súlyos és súlyos exacerbációk számának 25%-os csökkenését jelenti (95% CI: 19% és 31% között, p = 0,001) a placebóhoz viszonyítva, 12%‑os csökkenést (95% CI: 5% és 19% között, p= 0,002) a szalmeterolhoz viszonyítva, és 9%-os csökkenést az FP-vel összehasonlítva (95% CI: 1% és 16% között, p = 0,024).
A szalmeterol és a FP szignifikánsan, 15%-kal (95% CI: 7% és 22% között; p < 0,001), illetve 18%‑kal (95% CI: 11% és 24% között; p < 0,001) csökkentette az exacerbációk számát a placebóhoz képest.

Az egészséggel kapcsolatos életminőség (Health Related Quality of Life), amelyet a Szent György életminőségi kérdőív (St George’s Respiratory Questionnaire, SGRQ) alkalmazásával mértek, minden aktív kezelés hatására javult a placebóhoz viszonyítva. Szalmeterol/FP alkalmazása esetén az átlagos javulás három év alatt a placebóval összehasonlítva -3,1 egység volt (95% CI: -4,1 és -2,1 között; p < 0,001), szalmeterollal összehasonlítva -2,2 egység (p < 0,001), és FP-vel összehasonlítva -1,2 egység volt (p= 0,017). A 4 egységnyi csökkenés klinikailag relevánsnak tekinthető.

A pneumonia kialakulásának, mint bejelentett mellékhatásnak, a 3 év alatti becsült valószínűsége 12,3% volt a placebo, 13,3% a szalmeterol, 18,3% az FP és 19,6% a szalmeterol/FP esetében (kockázati arány a szalmeterol/FP-nél a placebóval szemben: 1,64, 95% CI: 1,33 és 2,01 között, p < 0,001). Nem emelkedett a pneumoniával kapcsolatos halálesetek száma; a kezelés alatt, elsősorban a pneumoniával összefüggésbe hozott halálesetek száma 7 volt a placebo-, 9 a szalmeterol-, 13 az FP és 8 a szalmeterol/FP-csoportban. Nem volt szignifikáns különbség a csonttörések valószínűségében (placebo 5,1%, szalmeterol 5,1%, FP 5,4% és szalmeterol/FP 6,3%; kockázati arány a szalmeterol/FP‑nél a placebóval szemben: 1,22; 95% CI: 0,87 és 1,72 között, p = 0,248). 

6 és 12 hónapos, placebokontrollos klinikai vizsgálatok alapján 50/500 mikrogramm szalmeterol/FP rendszeres adagolása javítja a légzésfunkciót és csökkenti a légszomjat, valamint a rohamoldó szer iránti igényt.
Az SCO40043 és az SCO100250 vizsgálatok randomizált, kettős vak, parallelcsoportos, replikációs vizsgálatok voltak, melyek a naponta kétszer adagolt 50/250 mikrogramm szalmeterol/FP-t (ezt a dózist az Európai Unióban nem engedélyezik a COPD kezelésére) hasonlította össze a naponta kétszer adagolt 50 mikrogramm szalmeterollal a közepesen súlyos/súlyos exacerbációk éves gyakoriságát tekintve, olyan COPD-s betegeknél, akiknek a FEV1 értéke várhatóan kevesebb mint 50%, és akiknek korábban már voltak exacerbációik. A közepesen súlyos/súlyos exacerbációkat olyan súlyosbodó tünetekként definiálták, melyek orális kortikoszteroidok és/vagy antibiotikumok alkalmazását tették szükségessé kórházi környezetben.
A vizsgálatoknak 4 hetes bevezető szakasza volt, amikor is minden beteg a kezelőorvos előtt ismert módon 50/250 szalmeterol/FP-t kapott a COPD farmakoterápia standardizálása és a betegség stabilizálása érdekében, mielőtt randomizálták volna őket a kezelőorvos előtt nem ismert módon a vizsgálati gyógyszerre, 52 hétig. A betegeket 1:1 arányban randomizálták szalmeterol/FP 50/250‑re (teljes ITT n = 776) vagy szalmeterolra (teljes ITT n = 778). A bevezető szakasz előtt, a betegek abbahagyták korábbi COPD gyógyszereik szedését, kivéve a rövid hatású hörgőtágítókat. A kezelés alatt, a hosszú hatású inhalációs hörgőtágítók (béta2-agonisták és antikolinergek), ipratropium/szalbutamol kombinációs termékek, orális béta2-agonisták, és teofillin-készítmények egyidejű alkalmazása nem volt megengedett. Az orális kortikoszteroidokat és antibiotikumokat engedték a COPD exacerbáctiók akut kezelésére az alkalmazásukra vonatkozó speciális irányelvekkel. A betegek a vizsgálat során a szalbutamolt szükség szerint használták.

Mindkét vizsgálat eredményéből az látható, hogy a szalmeterol/FP 50/250-kezeléssel a közepesen súlyos/súlyos COPD exacerbációk éves gyakorisága jelentősen alacsonyabb volt, mint a szalmeterollal (SCO40043: 1,06 és 1,53 alanyonként, évenként, gyakorisági arány 0,70; 95% CI: 0,58–0,83; p < 0,001; SCO100250: 1,10 és 1,59 alanyonként, évenként, gyakorisági arány 0,70; 95% CI: 0,58‑0,83; p < 0,001). A másodlagos hatásossági végpontok (az első közepesen súlyos/súlyos exacerbációig eltelt idő, orális kortikoszteroidok használatát igénylő exacerbációk éves gyakorisága és a dózis előtti reggeli FEV1) szignifikánsan a napi kétszeri szalmeterol/FP 50/250 mikrogramm előnyét mutatták a szalmeterolhoz képest. A mellékhatásprofilok hasonlóak voltak, kivéve a pneumonia és az ismert lokális mellékhatások (candidiasis és dysphonia) gyakoribb előfordulását a napi kétszeri szalmeterol/FP 50/250 mikrogramm-csoportban a szalmeterollal összehasonlítva. Pneumoniával kapcsolatos eseményekről 55 (7%) betegnél számoltak a napi kétszeri szalmeterol/FP 50/250 mikrogramm-csoportban és 25 (3%) betegnél a szalmeterol-csoportban. A pneumonia nagyobb gyakorisága a napi kétszeri szalmeterol/FP 50/250 mikrogramm mellett hasonló mértékű, mint a TORCH vizsgálatban a napi kétszeri szalmeterol/FP 50/500 mikrogrammal történt kezelés utáni incidencia.

Asztma

Az Egyesült Államokban végzett, 28 hetes Salmeterol Multi-center Asthma Research Trial (SMART) vizsgálat értékelte a hagyományos kezelés kiegészítéseként alkalmazott szalmeterol biztonságosságát a placebo alkalmazásával összehasonlítva, felnőtteken és serdülőkön. Noha az együttes elsődleges végpont (a légzőszervi halálesetek + életveszélyes szövődmények száma) tekintetében nem volt szignifikáns különbség, a vizsgálat az asztmás halálozás számottevő növekedését mutatta ki a szalmeterollal kezelt betegeknél (13 haláleset a 13 176 szalmeterollal, vs. 3 haláleset a 13 179 placebóval kezelt beteg közül). A vizsgálatot nem az egyidejűleg alkalmazott inhalációs kortikoszteroid (ICS) hatásának felmérésére tervezték és kiinduláskor csupán az alanyok 47%-a számolt be ICS használatáról. 
A szalmeterol/FP kombináció, vs. az FP-monoterápia hatásossága és biztonságossága asztmában
Két multicentrikus, 26 hetes vizsgálatot végeztek a szalmeterol/FP és az FP-monoterápia hatásosságának és biztonságosságának összehasonlítására. Az AUSTRI vizsgálatot felnőtteken és serdülőkön, míg a VESTRI vizsgálatot 4-11 éves gyermekeken végezték el. Mindkét vizsgálatba olyan betegeket vontak be, akik közepesen súlyos-súlyos, perzisztáló asztmában szenvedtek, és akiknek a kórtörténetében az asztmával kapcsolatos hospitalizáció vagy exacerbáció szerepelt az előző évben. Az elsődleges cél mind a két vizsgálat során annak meghatározása volt, hogy vajon az ICS-terápia kiegészítése LABA-val (szalmeterol/FP) nem rosszabb–e (non-inferior) az ICS (FP)‑monoterápiánál – a súlyos asztma szövődmények (asztmával összefüggő kórházi kezelés, endotracheális intubáció, halálozás) kockázatának tekintetében. Másodlagos hatásossági célkitűzésként azt is értékelték, hogy vajon az ICS/LABA (szalmeterol/ FP) kombinálása – a súlyos asztma exacerbációját tekintve – felülmúlja-e (superior) az ICS-monoterápiát (FP). Meghatározás szerint, súlyos exacerbációnak minősült az asztma oly mértékű súlyosbodása, amely legalább 3 napon át szisztémás kortikoszteroid‑kezelést tesz szükségessé, ill. amely szisztémás kortikoszteroidok adása ellenére is sürgősségi osztályon végzett, vagy kórházi fekvőbeteg ellátást igényel. 

Az AUSTRI vizsgálatban összesen 11 679, a VESTRI vizsgálatban 6208 résztvevőt randomizáltak és kezeltek. Az elsődleges biztonságossági végpontot – a non-inferioritást – mind a két vizsgálat során elérték (lásd a táblázatot). 

Súlyos asztma szövődmények a 26 hetes AUSTRI és VESTRI vizsgálatok során:

	
	AUSTRI
	VESTRI

	
	Szalmeterol/FP

(n = 5834)
	FP-monoterápia

(n = 5845)
	Szalmeterol/FP

(n = 3107)
	FP-monoterápia

(n = 3101)

	Összetett végpont
(asztmával összefüggő kórházi kezelés, endotracheális intubáció, vagy halálozás)
	34 (0,6%)
	33 (0,6%)
	27 (0,9%)
	21 (0,7%)

	Szalmeterol-FP/FP kockázati arány (95% CI)
	1,029

(0,638-1,662)a
	
	1,285

(0,726-2,272)b
	

	Halálozás
	0
	0
	0
	0

	Asztmával összefüggő kórházi kezelés
	34
	33
	27
	21

	Endotracheális intubáció
	0
	2
	0
	0


a
Ha a relatív rizikó 95%-os konfidencia intervallumának felső határa kisebb volt 2,0-nél, akkor megállapították a non-inferioritást.

b
Ha a relatív rizikó 95%-os konfidencia intervallumának felső határa kisebb volt 2,675-nél, akkor megállapították a non-inferioritást.

Ami a másodlagos hatásossági végpontot illeti, az asztma első exacerbációjáig eltelt idő – a szalmeterol-monoterápiával összevetve – mind a két vizsgálatban csökkent a szalmeterol/FP alkalmazása során, azonban ez a különbség csak az AUSTRI vizsgálatban volt statisztikailag szignifikáns:

	
	AUSTRI
	VESTRI

	
	Szalmeterol/FP

(n = 5834)
	FP-monoterápia

(n = 5845)
	Szalmeterol/FP

(n = 3107)
	FP-monoterápia

(n = 3101)

	Azon betegek száma akiknek asztma exacerbációjuk volt
	480 (8%)
	597 (10%)
	265 (9%)
	309 (10%)

	Szalmeterol/FP vs. FP kockázati arány (95% CI)
	0,787

(0,698, 0,888)
	0,859

(0,729, 1,012)


Gyermekek és serdülők
A Safumix Easyhaler használata 12 évesnél fiatalabb gyermekek számára nem ajánlott. A Safumix Easyhaler biztonságosságát és hatásosságát ebben a fiatal populációban nem igazolták.

Flutikazon-proprionátot tartalmazó gyógyszerek alkalmazása asztmában, a terhesség során

Egy retrospektív, megfigyeléses, epidemiológiai kohorsz vizsgálatot végeztek az Egyesült Királyságban, az elektronikus egészségi adatok egyik nyilvántartásában. A vizsgálat értékelte a veleszületett rendellenességek (MCM-ek) kockázatát az inhalációs FP-monoterápia és a szalmeterol/FP kombinációt viszonyítva az FP-t nem tartalmazó ICS-készítményekkel az első trimeszter alatti alkalmazás során. Ebben a vizsgálatban nem alkalmaztak placebokontrollt.

A terhesség első trimeszterében ICS-t használó, asztmás nők 5362 fős kohorszában 131 MCM-et azonosítottak. FP-t vagy szalmeterol/FP kombinációt 1612 terhes nő (30%) alkalmazott, közülük 42‑nél állapítottak meg MCM-t. Az MCM-ek illesztett esélyhányadosa egy év alatt közepesen súlyos asztmában 1,1 (95% CI: 0,5-2,3), súlyos asztmában 1,2 (95% CI 0,7-2,0) volt FP, vs. nem-FP ICS alkalmazása esetén. Az FP-monoterápiával összevetve, a szalmeterol/FP kombináció első trimeszter alatti alkalmazásakor nem észleltek különbséget az MCM kockázatában. Az MCM abszolút kockázata az asztma teljes súlyossági tartományában 2,0-2,9 volt 100 FP-exponált terhességre vetítve. Ez hasonló a General Practice Research Database adatain elvégzett, asztma elleni gyógyszerek hatásának ki nem tett 15 840 terhességet feldolgozó vizsgálat során észlelthez (2,8 MCM/100 terhesség).

5.2
Farmakokinetikai tulajdonságok
A farmakokinetikai szempontból az egyes összetevők külön-külön értékelhetők.
Szalmeterol

A szalmeterol lokálisan hat a tüdőben, ezért terápiás hatása nincs összefüggésben a plazmaszintjével. Ezen felül, a szalmeterol farmakokinetikájáról azért is kevés az adat, mert a terápiás dózisok inhalálása után kialakuló rendkívül alacsony plazmaszintek (kb. ≤ 200 pg/ml) nehezen mérhetők. 

Flutikazon-propionát

A flutikazon-propionát egyszeri adagjának inhalálása után az abszolút biohasznosulás egészségeseknél a névleges dózis kb. 5-11%-a között változik, a használt inhaláló eszköztől függően. Asztmás, vagy COPD-ben szenvedő betegekben megfigyelések szerint az inhalációs flutikazon-propionát szisztémás expozíciója kisebb.

A gyógyszer főleg a tüdőből jut a szisztémás keringésbe, eleinte gyorsabb, majd lassabb a felszívódása. Az inhalált adag egy részét lenyelheti a beteg, de csekély vízoldékonysága és preszisztémás metabolizmusa miatt ez minimálisan járul hozzá a szisztémás hatáshoz, orális biohasznosulása kevesebb mint 1%. A szisztémás expozíció lineárisan nő az inhalációs adag nagyságával. 

A flutikazon-propionát megoszlására nagymértékű plazma-clearance (1150 ml/perc), a steady-state állapotban jelentős megoszlási térfogat (kb. 300 l), és kb. 8 órás terminális felezési idő jellemző.

A plazmafehérje-kötődés mértéke 91%.

A flutikazon-propionát rendkívül gyorsan eliminálódik a szisztémás keringésből. A metabolizmus főként a CYP3A4 enzim által történik: inaktív karboxilsav metabolit keletkezik. A székletben további, azonosítatlan metabolitokat is kimutattak.

A flutikazon-propionát renalis clearance-e elhanyagolható. A dózis kevesebb, mint 5%-a választódik ki a vizelettel, főként metabolitok formájában. Az adag nagyobb része a széklettel ürül, metabolitok és változatlan hatóanyag formájában.

Gyermekek és serdülők
A Safumix Easyhaler használata 12 évesnél fiatalabb gyermekek számára nem ajánlott. A Safumix Easyhaler biztonságosságát és hatásosságát ebben a fiatal populációban nem igazolták.

5.3
A preklinikai biztonságossági vizsgálatok eredményei

A külön alkalmazott szalmeterollal és a flutikazon-propionáttal végzett állatkísérletekben a klinikai gyógyszerbiztonságosság szempontjából figyelmet érdemlő megfigyelések kizárólag a fokozott farmakológiai hatásokkal függtek össze.
Állatokon végzett reprodukciós vizsgálatokban a glükokortikoszteroidok malformációkat (szájpadhasadék, vázrendszeri rendellenességek) idéztek elő. Ezen állatkísérletes adatok azonban az ajánlott adagolás esetén valószínűleg nem vonatkoztathatóak emberre. Szalmeterollal végzett állatkísérletekben csak magas expozíciós szinteken jelentkezett embryofoetalis toxicitás. Együttes alkalmazást követően patkányokban nőtt a transzponált umbilicalis arteria, és az elégtelen nyakszirtcsonti csontosodás előfordulása olyan adagok esetén, amelyek glükokortikoidok okozta ismert rendellenességek kialakulásához vezetnek. Sem a szalmeterol-xinafoát, sem a flutikazon‑propionát nem mutatott potenciális genetikai toxicitást.
6.
GYÓGYSZERÉSZETI JELLEMZŐK

6.1
Segédanyagok felsorolása

Laktóz-monohidrát (ami tejfehérjéket tartalmaz).
6.2
Inkompatibilitások

Nem értelmezhető.
6.3
Felhasználhatósági időtartam

Bontatlan csomagolásban: 2 év
A fóliatasak első felnyitását követően: 1 hónap [50/250 hatáserősség], 2 hónap [50/500 hatáserősség]. Legfeljebb 25 °C-on tárolandó. A nedvességtől védve tárolandó.

6.4
Különleges tárolási előírások

A gyógyszerkészítmény különleges tárolási körülményeket nem igényel.

A készítmény első felnyitását követő tárolására vonatkozóan lásd 6.3 pont.

6.5
Csomagolás típusa és kiszerelése 

A többadagos porinhalátor hét műanyag részből és egy rozsdamentes acélrugóból áll. A műanyag részek a következők: polibutilén-tereftalát, alacsony sűrűségű polietilén, polikarbonát, sztirén‑butadién, polipropilén. Az inhalátor leforrasztott fóliatasakban, védőtokkal (polipropilén és termoplasztikus elasztomer) vagy anélkül, kartondobozban kerül forgalomba.

Kiszerelés:

1, 2, vagy 3 db, 60 adagot tartalmazó inhalátor, védőtokkal vagy anélkül.

Nem feltétlenül mindegyik kiszerelés kerül kereskedelmi forgalomba.
6.6
A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk
Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.
Megjegyzés:  (egy keresztes) 

Osztályozás: II. csoport

Kizárólag orvosi rendelvényhez kötött gyógyszer (V).
7.
A FORGALOMBA HOZATALI ENGEDÉLY JOGOSULTJA

Orion Corporation

Orionintie 1

FI-02200 Espoo

Finnország
8.
A FORGALOMBA HOZATALI ENGEDÉLY SZÁMA(I)

OGYI-T-23372/01
1×60 adag
inhalátor
OGYI-T-23372/02
1×60 adag
inhalátor 
9.
A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2018. április 12.
10.
A SZÖVEG ELLENŐRZÉSÉNEK DÁTUMA

2019. április 17.
OGYÉI/9253/2019

OGYÉI/9254/2019

